Joernalis in Sirië se familie ontsteld oor gerugte | Netwerk24
Joernalis in Sirië se familie ontsteld oor gerugte
Deur Marelize Barnard 17 Februarie 2017 20:09
Die gesin van die Suid-Afrikaanse fotojoernalis Shiraaz Mohamed is hoogs ontsteld oor gerugte dat 'n organisasie van Kaapstad beweer daar is planne om Mohamed veilig huis toe te bring nadat hy in Sirië verdwyn het.
"Ons ken nie die groep nie. Die feit is dat die groep (Truth Collective South Africa) volgens berigte aanvoer dat hulle saam met die departement van internasionale betrekkinge werk, maar die departement ontken dit," sê dr. Imtiaz Sooliman, stigter van die hulpverleningsorganisasie Gift of the Givers.
News24 berig Gift of the Givers en die departement het hulself van Truth Collective SA gedistansieer en dat Nelson Kgwete, woordvoerder van die departement, nie kon bevestig dat daar onderhandelings is om vier rebellevegters vir Mohamed se vryheid te ruil nie.
Mohamed is in Januarie in Sirië ontvoer. Hy het as vryskutfotojoernalis na dié land gegaan om inligting oor die Siriërs se omstandighede te kry.
Gewapende mans het Mohamed na 'n onbekende gebied geneem nadat hulle die konvooi waarin hy en onder andere twee lede van Gift of the Givers op pad na die Turkse grens was om Sirië te verlaat, voorgekeer het. Die twee lede van Gift of the Givers is vrygelaat.
EWN het Vrydagoggend berig Truth Collective SA het onderhandel dat Mohamed vrygelaat word en dat dié organisasie onlangs van 'n 12 dae lange besoek aan Sirië teruggekeer het waar foto's en videobewyse gekry is dat Mohamed nog leef.
Die radiostasie het 'n direkteur van Truth Collective SA, Bakar al-Maharmeh, aangehaal dat daar geglo word 'n rebellegroep het Mohamed ontvoer om te keer dat hy die land verlaat met foto's en inligting wat hy in Sirië bymekaargemaak het.